दूयै दिन बड्डै बेले कुक्कड़ा दी बांगा उट्‌ठेआ ते जट्टी गी आक्खन लग्गा अज्ज मेरे कपड़े लाइयै हल्ल लेइयै खेतरै गी तू जा ते औं तेरी न्हारी लेइयै औङ। जट्टी नै ऊप्रां गै कीता। मरदानें कपड़े च हल्ल ते बैले दी जोड़ी लेइयै ओ खेतरै गी चली गेई। दस बजे दे करीब कलवारा जट्टी दे कपड़े पाइयै जट्ट सिरै पर न्हारी चुक्कियै जनानी चाला मटकदा मटकदा खेतरै गी चली पेआ। जिस बेलै ग्रां थू इक्क मील दूर जाड़ै च पुज्जा तां ऊयै गिद्दड़ उदा रस्ता रोकियै खड़ोई गेआ। अक्खीं ग्वालियै ते दंद पलियाइयै आक्खन लग्गा-‘धर खां यारे दी खन्नी मन्नी ते कटोरा लस्सी दा’। जनानी दे भेसै च जट्ट बेई गेआ। न्हारी चा दो टिक्कर ते कटोरा लस्सी दा अग्गें रक्खियै बोलेआ “लै भ्रा खा”। गिद्दड़ै नै खाइयै डकार मारेआ ते दुम्ब जट्टौ पासै करियै आखेआ-“खिच्च दुम्ब यारें दी टुकड़े थै रैन”। जट्टौ नै गिद्दड़ै दी दुम्बा गी जड़ा थू घोट्टियै थम्मी लेआ ते कुर्तै दी बामां चा प्रैन कड्डियै गिद्दड़ै गी मार चाढ़ना शुरू करी दित्ती। गिद्दड़ै नै दुम्ब छुड़ाइयै नट्ठने दी कोशश कीती, पर जट्टौ दा जम्बूरी हत्थ पेदा कुत्थै छुड़कै। जट्टै नै मारी मारियै गिद्दड़ै गी बतेया करी दित्ता, आखर बचारा बेहोश होई गेआ। जट्ट उसी रस्सी कन्नें ध्रीड़दा ध्रीड़दा न्हारी लेइयै अपने खेतरै च आया। औदे गै जट्टौ गी आखन लग्ग दिक्ख खां आइयै ईयै बदामाश तुगी तंग करदा हा ते कन्नें खन्नी मन्नी खाइयै दुम्ब खचांदा हा। जट्टी बोला ईयै मोया मिगी रोज तंग करदा हा। दिक्खां कीयां हून मुड़दा बनियै लम्मां पैई रेदा ऐ। जट्टै नै गिद्दड़ै गी रस्सा लेइयै बोड़ा दे दूटे कन्नें बन्नी ओड़ेआ। सञां बेलै जट्ट जट्टी समेत बैलें दी जोड़ी लेइयै ग्रां आई गेआ। गिद्दड़ खेतरै च बज्जा रेआ।